ຂປລ. ຫ້ອງການອົງການມະຫາວິທະຍາໄລຝຮັ່ງໂກໂຟນີ (AUF) ປະຈຳນະຄອນຫລວງວຽງຈັນ ຮ່ວມກັບກະຊວງສຶກສາທິການ ແລະ ກິລາ, ສະພາການຄ້າ ແລະ ອຸດສາຫະກຳແຫ່ງຊາດ ໄດ້ຈັດສຳມະນາຂຶ້ນ ໃນວັນທີ 29 ພະຈິກ 2017 ຢູ່ສູນຂໍ້ມູນຂ່າວສານຝຮັ່ງໂກໂຟນີ ວິທະຍາເຂດດົງໂດກ ເພື່ອດຳເນີນການປຶກສາຫາລື ລະຫວ່າງມະຫາວິທະຍາໄລແຫ່ງຊາດລາວ ແລະ ຫົວໜ່ວຍທຸລະກິດ, ໂດຍເນັ້ນການແລກປ່ຽນຂໍ້ມູນ-ຂ່າວສານ ເພື່ອສ້າງຄວາມຮັບຮູ້ຄວາມເຂົ້າໃຈ ກ່ຽວກັບການປັບປຸ່ງຫລັກສູດການຮຽນ ໃນລະດັບການສຶກສາຊັ້ນສູງ ໃຫ້ເຂົ້າກັບຄວາມຕ້ອງການ ຂອງຕະຫລາດແຮງງານຢູ່ລາວ. ໃຫ້ກຽດເຂົ້າຮ່ວມໂດຍ ທ່ານ ພຸດ ສິມມະລາວົງ ອະທິການບໍດີ ມະຫາວິທະຍາໄລແຫ່ງຊາດລາວ, ພ້ອມດ້ວຍຄູ-ອາ ຈານ ແລະ ພາກສ່ວນທີ່ກ່ຽວຂ້ອງ ເຂົ້າຮ່ວມ.
ໃນການຈັດສຳມະນາດັ່ງກ່າວ, ກໍເພື່ອສ້າງຄວາມເຂັ້ມແຂງໃຫ້ ລະຫວ່າງບັນດາມະຫາວິທະຍາໄລ ແລະ ຂະແໜງການວິຊາຊິີບ-ສັງຄົມ, ໂດຍສະເພາະແມ່ນການຈ້າງງານ ແລະ ການກ້າວເຂົ້າສູ່ການປະກອບວິຊາຊີບ ຂອງບັນດານັກສຶກສາຊັ້ນສູງທີ່ຮຽນຈົບ, ທັງແມ່ນຫົວໃຈຫລັກຂອງຍຸດທະສາດອົງ ການ AUF ເນື່ອງຈາກໜ່ວຍງານ ແລະ ບັນດາສະຖາບັນສະມາຊິກ ລວມທັງມະຫາວິທະຍາໄລແຫ່ງຊາດລາວ ກໍໄດ້ຮັບຮູ້ ແລະ ເຂົ້າໃຈວ່າ: ໃນປັດຈຸບັນ ຕ້ອງໄດ້ເລັ່ງໃຫ້ບັນດາວິທະຍາໄລ ເຂົ້າມາມີບົດບາດ ໃນການພັດທະນາເສດຖະກິດ-ສັງຄົມຂອງປະເທດ. ດ້ວຍເຫດນີ້, ອົງການ AUF ແລະ ບັນດາຄູ່ຮ່ວມມື ຈຶ່ງຕ້ອງການເປີດເວທີສົນທະນາປຶກສາຫາລືຄັ້ງທຳອິດ ລະຫວ່າງມະຫາວິທະຍາໄລ ແລະ ພາກເອກກະຊົນ. ການສົນທະນາ ຖືເປັນສິ່ງສຳຄັນ ເຮັດໃຫ້ການນຳສະເໜີ ຫລັກສູດການຮຽນສຳລັບນັກສຶກສາ ຖືກຕ້ອງຕາມຄວາມຮຽກຮ້ອງຕ້ອງການ ຂອງຕະຫລາດແຮງງານ ແລະ ມີຄຸນນະພາບ ເພື່ອຊ່ວຍໃຫ້ເຂົາເຈົ້າກ້າວເຂົ້າສູ່ການປະກອບອາ ຊີບໄດ້ຢ່າງວ່ອງໄວ.
ທ່ານ ນາງ ຊຸຍລີ ເອລ ມູຕາອຸກິນ-ຮຸດສ໌ໂຊ ກ່າວວ່າ: ການເຂົ້າເປັນສະມາຊິກອາຊຽນຂອງ ສປ ປ ລາວ ແມ່ນໄລຍະທີ່ມີການແຂ່ງຂັນສູງ. ສະນັ້ນ, ເປັນເລື່ອງຮີບດ່ວນທີ່ຕ້ອງຄົ້ນຄວ້າຫລັກສູດການຮຽນ-ການສອນຕ່າງໆ ເພື່ອສະໜອງໃຫ້ມະຫາວິທະຍາໄລຂອງລາວ ແລະ ສອດຄ່ອງກັບຄວາມຮຽກຮ້ອງຕ້ອງ ການຂອງພາກເອກະຊົນທ້ອງຖິ່ນ ແລະ ພາກພື້ນ.
ຂ່າວ-ພາບ: ພູລາວັນ
ເນື້ອໃນ: ຂປລ